2020. gada Noteikumi Nr.

Rīgā (prot. Nr. . §)

**Ekonomikas ministrijas nolikums**

Izdoti saskaņā ar

[Valsts pārvaldes iekārtas likuma](https://likumi.lv/ta/id/63545-valsts-parvaldes-iekartas-likums)

[16. panta](https://likumi.lv/ta/id/63545-valsts-parvaldes-iekartas-likums#p16) pirmo daļu

**I. Vispārīgie jautājumi**

1. Ekonomikas ministrija (turpmāk – Ministrija) ir vadošā valsts pārvaldes iestāde ekonomiskās politikas jomā. Ministrija izstrādā un īsteno ārējo ekonomisko politiku, būvniecības politiku, enerģētikas politiku, iekšējā tirgus politiku, inovāciju attīstības politiku, komercdarbības attīstības politiku, konkurētspējas attīstības politiku, mājokļu politiku, patērētāju tiesību aizsardzības politiku, privatizācijas politiku, rūpniecības politiku, standartizācijas politiku, tautsaimniecības struktūrpolitiku un tūrisma politiku.

2. Ministrija ir tieši pakļauta ekonomikas ministram (turpmāk – ministrs).

3. Ministrija ir augstākā iestāde Ministrijas padotībā esošajām valsts pārvaldes iestādēm, kā arī privātpersonām un citām publiskām personām, kurām deleģēts valsts pārvaldes uzdevums un kuras, pildot konkrēto uzdevumu, ir Ministrijas padotībā, ja ārējos normatīvajos aktos nav noteikts citādi.

**II. Ministrijas funkcijas, uzdevumi un kompetence**

4. Ministrijai ir šādas funkcijas:

4.1. izstrādāt ekonomikas politiku;

4.2. organizēt un koordinēt ekonomikas politikas īstenošanu;

4.3. nodrošināt starptautisko ekonomisko sadarbību;

4.4. veikt citas tiesību aktos noteiktās funkcijas.

5. Lai nodrošinātu funkciju izpildi, Ministrija veic šādus uzdevumus:

5.1. izstrādā šo noteikumu 1. punktā minēto nozaru reglamentējošo tiesību aktu un attīstības plānošanas dokumentu projektus, kā arī organizē un koordinē to īstenošanu;

5.2. tautsaimniecības struktūrpolitikas koordinācijas jomā:

5.2.1. sagatavo pārskatus par valsts ekonomisko stāvokli un konkurētspēju, izstrādā priekšlikumus par nepieciešamajām izmaiņām struktūrpolitikā;

5.2.2. veic makroekonomisko analīzi un izstrādā tautsaimniecības attīstības ilgtermiņa scenārijus un prognozes;

5.2.3. saskaņo ar Finanšu ministriju un Latvijas Banku galveno makroekonomisko rādītāju prognozes valsts budžeta projekta izstrādei;

5.2.4. nodrošina Eiropas Savienības ikgadējā ekonomiskās politikas īstenošanas uzraudzības cikla – Eiropas semestra procesa, koordināciju nacionālajā līmenī;

5.2.5. izstrādā Latvijas Nacionālo reformu programmu un koordinē tās izpildi;

5.2.6. sadarbībā ar Ekonomikas sadarbības un attīstības organizāciju nodrošina Ekonomikas sadarbības un attīstības organizācijas Ekonomikas pārskata par Latviju izstrādi un tajā iekļauto rekomendāciju izpildes uzraudzību;

5.2.7. izstrādā darba tirgus vidēja un ilgtermiņa prognozes un uztur darba tirgus analīzes un prognozēšanas sistēmu;

5.3. ārējās ekonomiskās politikas jomā:

5.3.1. izstrādā un īsteno eksporta veicināšanas un ārvalstu investīciju piesaistes politiku;

5.3.2. koordinē Latvijas ārējo ekonomisko pārstāvniecību tīkla izveidi un to darbību;

5.3.3. nodrošina Latvijas ekonomisko interešu pārstāvību starptautiskajās organizācijās un Eiropas Savienības institūcijās;

5.3.4. atbilstoši kompetencei nodrošina Eiropas Savienības saistību izpildi saskaņā ar aktuālo ministriju kompetenču sadalījumu Eiropas Savienības jautājumos;

5.3.5. nodrošina Latvijas pārstāvību Ekonomikas sadarbības un attīstības organizācijā saskaņā ar aktuālo ministriju kompetenču sadalījumu Latvijas Republikas pārstāvēšanā organizācijas komitejās un darba grupās;

5.3.6. Ministrijas kompetences ietvaros organizē ārvalstu delegāciju oficiālās vizītes;

5.4. enerģētikas politikas jomā:

5.4.1. plāno ar enerģētikas krīzes novēršanu saistītos pasākumus un nodrošina to vadību;

5.4.2. izstrādā un īsteno politiku enerģētikas politikas jomā, tostarp energoefektivitātes, enerģijas, kas iegūta no atjaunojamiem energoresursiem, transporta enerģijas jomās;

5.4.3. sadarbībā ar Vides aizsardzības un reģionālās attīstības ministriju koordinē Nacionālā enerģētikas un klimata plāna izstrādi, īstenošanu un aktualizēšanu;

5.5. pilnveido komercdarbības vidi un koordinē komercdarbības atbalsta instrumentus;

5.6. plāno, ievieš un uzrauga attīstības programmas un projektus, piesaistot Eiropas Savienības un citus ārvalstu finansējumu;

5.7. atbilstoši normatīvajiem aktiem nodrošina nozares politikas īstenošanu Ministrijas padotībā esošajās valsts pārvaldes iestādēs un kapitālsabiedrībās, kurās Ministrija ir valsts kapitāla daļu turētāja;

5.8. izstrādā un īsteno politiku iekšējās tirdzniecības jomā;

5.9. veic citus tiesību aktos noteiktos uzdevumus.

6. Ministrijai ir šādas kompetences:

6.1. sniegt atzinumus par citu institūciju izstrādātajiem tiesību aktu un attīstības plānošanas dokumentu projektiem;

6.2. ārējos normatīvajos aktos noteiktajos gadījumos izdot administratīvos aktus;

6.3. sagatavot un tiesību aktos noteiktajā kārtībā iesniegt priekšlikumus par tiesību aktos un attiecīgajos attīstības plānošanas dokumentos paredzēto pasākumu īstenošanai un Ministrijas uzdevumu veikšanai nepieciešamo finansējumu no valsts budžeta;

6.4. valsts vārdā veikt privāttiesiskus darījumus Ministrijas darbības nodrošināšanai;

6.5. atbilstoši normatīvajiem aktiem Ministrijas kompetences ietvaros Ministrijas padotībā esošajās valsts pārvaldes iestādēs veikt funkciju izpildes un citas pārbaudes;

6.6. veikt valsts pasūtīto pētījumu pieteikumu izstrādi, kā arī veicināt pētījumu rezultātu efektīvu izmantošanu nozares politikas izstrādē;

6.7. tiesību aktos noteiktajā kārtībā sadarboties ar citām valsts pārvaldes iestādēm vienotas valsts politikas izstrādē un īstenošanā;

6.8. informēt sabiedrību par nozares politiku un Ministrijas padotībā esošo iestāžu darbību, konsultēties ar nevalstiskajām organizācijām lēmuma pieņemšanas procesā ar mērķi veicināt sociālo dialogu ar sabiedrību jautājumos, kas saistīti ar nozares politikas izstrādi un īstenošanu, kā arī iesaistīt sabiedrības pārstāvjus nozares politikas izstrādē un īstenošanā.

7. Ministrijai ir tiesības:

7.1. ārējos normatīvajos aktos noteiktajos gadījumos pieprasīt un bez maksas saņemt no fiziskajām un privāto tiesību juridiskajām personām Ministrijas uzdevumu izpildei un funkciju īstenošanai nepieciešamo informāciju un dokumentus;

7.2. iesaistīt nozares politikas jautājumu risināšanā citu ministriju, valsts pārvaldes iestāžu, pašvaldību un citu institūciju pārstāvjus;

7.3. piedalīties starptautisku organizāciju rīkotajos pasākumos, noslēgt starptautiskās sadarbības līgumus un koordinēt starptautisko sadarbību;

7.5. īstenot citas tiesību aktos noteiktās tiesības.

**III. Ministrijas darbības tiesiskuma nodrošināšanas mehānisms un pārskati par Ministrijas darbību**

8. Ministrijas darbības tiesiskumu nodrošina valsts sekretārs. Valsts sekretārs ir atbildīgs par pārvaldes lēmumu pārbaudes sistēmas izveidi un darbību.

9. Valsts sekretārs bez īpaša pilnvarojuma pārstāv Ministriju.

10. Valsts sekretārs pieņem lēmumu par privātpersonas apstrīdēto Ministrijas amatpersonas izdoto administratīvo aktu vai Ministrijas amatpersonas un darbinieka faktisko rīcību, ja ārējos normatīvajos aktos nav noteikts citādi.

11. Valsts sekretāra izdotos administratīvos aktus un faktisko rīcību privātpersona var apstrīdēt Ministrijā vai pārsūdzēt tiesā.

12. Publiskos pārskatus par ministrijas funkciju izpildi un finansiālo līdzekļu izmantošanu Ministrija sniedz normatīvajos aktos noteiktajā kārtībā.

13. Ministrija tās ārējā tīmekļa vietnē publicē informāciju par Ministrijas padotībā esošajām valsts pārvaldes iestādēm un kapitālsabiedrībām, kurās Ministrija ir valsts kapitāla daļu turētāja.

**IV. Noslēguma jautājums**

14. Atzīt par spēku zaudējušiem Ministru kabineta 2010. gada 23. marta noteikumus Nr. 271 “Ekonomikas ministrijas nolikums” (Latvijas Vēstnesis, 2010, 49. nr.; 2011, 144. nr.; 2014, 131., 160., 241. nr.; 2015, 132. nr.; 2016, 14. nr.; 2018, 90. Nr.).

Ministru prezidents A. K. Kariņš

Ekonomikas ministrs R. Nemiro